แบงก์ไม่สนรากหญ้าเหตุเสี่ยงสูงไม่คุ้มทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — คนกู้รายย่อยอาจรอเก้อ ธนาคารไม่สนปล่อยกู้รากหญ้า เหตุผลตอบแทนไม่คุ้มความเสี่ยง 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า จากการศึกษาการให้บริการทางการเงินระดับฐานราก (ไมโครไฟแนนซ์) หรือสินเชื่อรากหญ้าที่ ธปท.ต้องการสนับสนุนให้ระบบธนาคารพาณิชย์หันมาให้บริการสินเชื่อกับคนระดับฐานรากในชนบท หรือผู้มีรายได้น้อย เพื่อทดแทนการพึ่งพาเงินกู้นอกระบบ ปรากฏว่าโอกาสที่ธนาคารพาณิชย์จะหันมาให้บริการไมโครไฟแนนซ์ขณะนี้ยังเกิดขึ้นได้น้อยมาก 
นายเกริก กล่าวว่า เท่าที่ดูธนาคารพาณิชย์ไทยยังรู้จักลูกค้าน้อยกว่าธนาคารในต่างประเทศที่ให้บริการไมโครไฟแนนซ์ ถ้าให้ธนาคารพาณิชย์ในไทยไปดำเนินการเช่นเดียวกับต่างประเทศก็จะมีต้นทุนสูง และมีความเสี่ยงในการปล่อยกู้สูงมาก ซึ่งไม่คุ้มกับรายได้ดอกเบี้ยที่จะได้รับกลับมา 
อย่างไรก็ตาม เท่าที่ ธปท.ประเมินไว้ ภายในปีนี้นอกเหนือจากธนาคารพาณิชย์ของรัฐแล้ว ยังไม่มีธนาคารพาณิชย์ไทยรายใดสนใจที่จะลงมาให้บริการสินเชื่อประเภทนี้ แต่อาจจะมีบ้างที่บางธนาคารจะเปิดให้บริการไมโครไฟแนนซ์ แต่จะไม่เน้นการปล่อยกู้ให้ลูกค้าโดยตรง